MT Il-Ġurnal Uffiċjali tal-Unjoni Ewropea C 387/22

Pubblikazzjoni ta' applikazzjoni għal emenda skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2012/C 387/09

Din il-pubblikazzjoni tagħti d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta’ oġġezzjoni għandhom jaslu għand il-Kummissjoni Ewropea fi żmien sitt xhur mid-data ta’ din il-pubblikazzjoni.

APPLIKAZZJONI GĦAL EMENDA

IR-REGOLAMENT TAL-KUNSILL (KE) Nru 510/2006

APPLIKAZZJONI GĦAL EMENDA SKONT L-ARTIKOLU 9

“CABALLA DE ANDALUCÍA”

KE Nru: ES-PGI-0105-0935-09.01.2012

IĠP ( X ) DPO ( )

1. Intestaturi tal-ispeċifikazzjoni affettwati mill-emenda:

—  Isem il-prodott — ☒ Deskrizzjoni — ☒ Żona ġeografika — ☒ Prova tal-oriġini — ☒ Metodu ta' produzzjoni —  Rabta — ☒ Tikkettar — ☒ Rekwiżiti nazzjonali — ☒ Oħrajn. Verifika tal-konformità mal-ispeċifikazzjoni

2. Tip ta' emenda:

— ☒ Emenda tad-dokument uniku jew tas-sommarju. —  Emenda tal-ispeċifikazzjoni tad-DPO jew l-IĠP rreġistrata li għaliha ma ġie ppubblikat l-ebda dokument uniku jew sommarju. —  Emenda tal-ispeċifikazzjoni li ma teħtieġ l-ebda emenda għad-Dokument Uniku ppubblikat (l-Artikolu 9(3) tar-Regolament (KE) Nru 510/2006). —  Emenda temporanja tal-Ispeċifikazzjoni li tirriżulta mill-impożizzjoni ta’ miżuri sanitarji jew fitosanitarji obbligatorji mill-awtoritajiet pubbliċi (l-Artikolu 9(4) tar-Regolament (KE) Nru 510/2006).

3. Emendi:

3.1. Ġiet emendata t-taqsima B) Deskrizzjoni tal-prodott tal-ispeċifikazzjoni, sabiex tinkludi l-ispeċi Scomber colias bħala materja prima, u biex jiġi permess l-użu ta’ salmura b'inqas minn 1 % ta’ melħ bħala sustanza likwida:

Qed tiġi proposta l-inklużjoni tal-ispeċi Scomber colias bħala materja prima għall-prodott kopert mill-Indikazzjoni Ġeografika Protetta “Caballa de Andalucía”, fid-dawl tal-iżviluppi fl-għarfien xjentifiku, billi għadd ta’ tassonomisti tal-ħut għarfu li din l-ispeċi hija distinta mill-iScomber japonicus, kif inhu spjegat fl-artiklu xjentifiku “Phylogenetic differentiation between Atlantic Scomber colias and Pacific Scomber japonicus based on nuclear DNA sequences” miktub minn Carlos Infante, Enrique Blanco, Eugenia Zausti, Aniela Crespo u Manuel Manchado, u ppubblikat f'Genetica (2007), vol. 130, nru 1, 1-8, DOI: 10.1007/s10709-006-0014-5.

3.2. Fit-tassonomija klassika ssir distinzjoni bejn tliet speċijiet tal-ġeneru Scomber: S. Scombrus, S. australasicus u Scomber japonicus. Bis-saħħa ta’ din l-iskoperta, imsejsa fuq l-evoluzzjoni tal-għarfien xjentifiku, ġie deċiż li l-ispeċi migratorja tal-ġeneru Scomber li tinstab normalment fl-Oċean Atlantiku tissemma Scomber colias, u li l-isem Scomber japonicus jinżamm għall-varjetà li tinstab tipikament fl-Oċeani Paċifiku u Indjan. Iż-żewġ speċijiet huma xierqa bħala materja prima għal dan il-prodott:

Qed tiġi proposta l-approvazzjoni tal-użu tas-salmura bi proporzjon ta’ melħ ta’ inqas minn 1 % għall-“Caballa de Andalucía” ppreżentata fl-istat naturali.

Il-materja prima għall-elaborazzjoni ta’ dawn il-prodotti hija l-istess, Scomber japonicus kif ukoll Scomber colias, u l-produzzjoni tibqa' artiġjanali u b'metodu identiku għal dak użat għall-prodott ippreżentat fiż-żejt, billi l-karatteristiċi tal-prodott mhumiex affettwati. L-unika differenza hija s-sustanza likwida, jiġifieri salmura li ġejja mill-ilma tat-tisjir, bi proporzjon tal-melħ ta’ inqas minn 1 %.

3.3. Ġiet emendata t-taqsima C) Żona ġeografika tal-ispeċifikazzjoni, biex tinkludi l-muniċipalità ta' Chiclana de la Frontera:

Ġie kkoreġut l-iżball li nstab fis-sommarju u fl-ispeċifikazzjoni fir-rigward tal-muniċipialità ta' Chiclana de la Frontera, fil-provinċja ta' Cádiz. Dan l-isem kien inkluż fid-dokumentazzjoni mressqa lill-Kummissjoni Ewropea fid-29 ta’ Ġunju 2004, iżda minħabba żvista, ma ġiex inkluż fl-aħħar dokumentazzjoni mgħoddija għall-pubblikazzjoni.

3.4. Ġie emendat il-kliem tat-taqsima D) Prova tal-oriġini:

Billi l-korp responsabbli għall-verifika tal-konformità nbidel, ġie emendat il-kliem ta' din it-taqsima bil-għan li jiġu speċifikati l-kontrolli li għandhom isiru mingħajr ma jissemma l-korp responsabbli għal dawn il-kontrolli, proprju għax jista' jvarja.

3.5. Ġie emendat il-kliem tat-taqsima E) Metodu ta' produzzjoni biex jinkludi s-salmura bħala s-sustanza likwida fl-ippakkjar, kif ukoll il-forom ta’ ppakkjar li għandhom jintużaw:

Ġie emendat il-kliem tat-taqsima dwar l-ippakkjar, kif ġej:

“Il-prodott jiġi ppreżentat fi fletet, imqaxxra u bix-xewk imneħħi, mgħottija biż-żejt jew bis-salmura, f'laned tal-metall tondi jew rettangolari, jew f'bottijiet tal-ħġieġ.”

3.6. Ġiet emendata t-taqsima G) Verifika tal-konformità mal-ispeċifikazzjoni:

Biex it-test jinġieb konformi mat-tagħrif imressaq lill-Kummissjoni Ewropea fil-qafas tas-sistema ta' verifiki uffiċjali ta’ prodotti tal-kwalità tal-Andalusija, li tifforma parti mill-Pjan ta' Spezzjoni Pluriennali, ġie speċifikat sit elettroniku tal-Ministeru tal-Agrikultura, is-Sajd u l-Ambjent tal-Gvern tal-Andalusija, fejn jingħataw dettalji tal-kopri responsabbli għall-verifika tal-konformità mal-ispeċifikazzjoni.

3.7. Ġiet emendata t-taqsima H) Tikkettar tal-ispeċifikazzjoni:

Ġie emendat il-kliem ta’ din it-taqsima, u ġie inkluż il-logo tal-“Caballa de Andalucía”, kif ġej:

“Fit-tikketti proprji ta’ kull azjenda li tikkummerċjalizza l-kavall kopert mill-Indikazzjoni Ġeografika Protetta ‘Caballa de Andalucía’, għandu jidher b'mod obbligatorju u biċ-ċar il-kliem ‘Indicación Geográfica Protegida’ (Indikazzjoni Ġeografika Protetta), flimkien mas-simbolu Komunitarju u l-isem ‘Caballa de Andalucía’, flimkien mal-informazzjoni ġenerali kif iddeterminata mil-leġiżlazzjoni fis-seħħ. Kull tip ta' reċipjent li fih il-kavall jitqiegħed fis-suq għall-konsum għandu jkollu tikketta nnumerata maħruġa mill-Bord Regolatorju, li għandha titwaħħal fl-azjenda stess, u dejjem b'mod li t-tikketta ma tkunx tista' terġa' tintuża.”

3.8. Emenda tat-taqsima I) Rekwiżiti leġiżlattivi:

Il-leġiżlazzjoni msemmija fl-ispeċifikazzjoni ġiet aġġornata skont din.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“CABALLA DE ANDALUCÍA”

KE Nru: ES-PGI-0105-0935-09.01.2012

IĠP ( X ) DOP ( )

1. Isem:

“Caballa de Andalucía”

2. Stat Membru jew pajjiż terz:

Spanja

3. Deskrizzjoni tal-prodott agrikolu jew tal-oġġett tal-ikel:

3.1. Tip ta' prodott:

Klassi 1.7. Ħut, molluski u krustaċji friski u l-prodotti dderivati minnhom

3.2. Deskrizzjoni tal-prodott li japplika għalih l-isem fil-punt 1:

Fletet tal-kavall ippreżervati fl-istat naturali jew fiż-żejt, prodotti b'metodu artiġjanali.

Dan huwa prodott ippriżervat tal-aqwa kwalità, b'lewn abjad jagħti fil-griż, b'konsistenza kumpatta, tarija u mmerrqa, b'riħa pjaċevoli, u b'togħma karatteristika ħafna ta’ ħut blu.

Il-fletet tal-kavall ippriżervat jiġu ppreżentati fi tliet varjetajiet, skont is-sustanza likwida użata: fiż-żejt taż-żebbuġa, fiż-żejt tal-ġirasol, jew fl-ilma tat-tisjir. Jiġu ppakkjati f'reċipjenti tal-metall rettangolari jew ċilindriċi, jew f'bottijiet tal-ħġieġ.

3.3. Materja prima (għall-prodotti pproċessati biss):

Il-materja prima użata f'dawn il-priżervi ġejja mill-ispeċijiet Scomber japonicus u Scomber colias, ħuta tawwalija f'forma ta’ fus, imneħirha bil-ponta, u b'pedunkulu kawdali rqiq. Għandha żewġ pinen dorsali mbegħdin sew minn xulxin, u rasha u ġisimha huma miksijin bi qxur żgħar. Il-ħuta għandha lewn ikħal jagħti fl-aħdar, b'linji u tbajja' suwed irqaq u mmewġa, b'ġenbejha u żaqqha lewn isfar fiddien, u bi tbajja' lewn griż jagħti fl-ikħal. Is-soltu jkollha tul ta' bejn 20 ċm u 30 ċm.

3.4. Għalf (għall-prodotti li ġejjin mill-annimali biss):

—

3.5. Stadji speċifiċi tal-produzzjoni li għandhom isiru fiż-żona ġeografika ddefinita:

Il-produzzjoni ta’ dawn il-priżervi ssegwi metodu artiġjanali, tradizzjonali tal-Andalusija minn żminijiet il-qedem. Il-kavall jitqaxxar bl-idejn, mingħajr l-użu ta’ prodotti kimiċi, u b'hekk jiġi żgurat prodott tal-aqwa kwalità, lewn abjad jagħti fil-griż, li jżomm il-karatteristiċi kollha tiegħu.

Bħala sustanza likwida jintużaw esklussivament is-salmura (bi proporzjon ta’ inqas minn 1 % melħ), iż-żejt taż-żebbuġa jew iż-żejt tal-ġirasol.

3.6. Regoli speċifiċi għat-tqattigħ, għall-ħakk, għall-ippakkjar, eċċ.:

—

3.7. Regoli speċifiċi għat-tikkettar:

Fit-tikketti proprji ta’ kull azjenda li tikkummerċjalizza l-kavall ippriżervat kopert mill-Indikazzjoni Ġeografika Protetta “Caballa de Andalucía”, għandhom jidhru b'mod obbligatorju: il-kliem “Indicación Geográfica Protegida” (Indikazzjoni Ġeografika Protetta), l-isem “Caballa de Andalucía”, u l-logo tal-Unjoni Ewropea. Barra minn dawn, għandu jidher b'mod obbligatorju l-logo li ġej tal-Indikazzjoni Ġeografika Protetta:

Kull tip ta’ reċipjent li fih jiġi ppreżentat il-kavall kopert mill-IĠP maħsub għall-konsum għandu jġorr tikketta nnumerata maħruġa mill-Bord Regolatorju. Din it-tikketta għandha titwaħħal mill-azjenda tal-produzzjoni stess, u dejjem b'mod li t-tikketta ma tkunx tista' terġa' tintuża.

4. Definizzjoni fil-qosor taż-żona ġeografika:

Iż-żona ta' produzzjoni tal-kavall ippriżervat tinsab fil-muniċipalitajiet li ġejjin: Almería, Adra, Carboneras, Garrucha u Roquetas de Mar fil-provinċja ta' Almería; Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda, u Tarifa fil-provinċja ta' Cádiz; Almúñecar u Motril fil-provinċja ta' Granada; Ayamonte, Cartaya, Huelva, Isla Cristina, Lepe, Palos de la Frontera u Punta Umbría fil-provinċja ta' Huelva; Estepona, Fuengirola, Málaga, Marbella u Vélez-Málaga fil-provinċja ta' Málaga.

5. Rabta maż-żona ġeografika:

5.1. Speċifiċità taż-żona ġeografika:

Il-kavall ippriżervat għandu jiġi prodott f'impjanti ta’ ppriżervar li jinsabu fiż-żona ġeografika tal-produzzjoni. Għandhom jiġu rispettati r-rekwiżiti indikati fl-ispeċifikazzjoni, speċjalment f'dak li għandu x'jaqsam mal-produzzjoni artiġjanali, li ssegwi l-metodi u l-proċeduri użati fl-antik li bis-saħħa tagħhom jinżammu l-karatteristiċi naturali tal-ħut.

L-istadju tat-tqaxxir bl-idejn tal-ħut għandu importanza partikulari fil-proċess ta’ produzzjoni. Għandu jsir minn idejn esperti, imħarrġin speċifikament għal din l-operazzjoni, tradizzjoni li ilha u għadha tintiret minn ġenerazzjoni għall-oħra.

5.2. Speċifiċità tal-prodott:

Permezz tal-metodi artiġjanali li bihom isir il-kavall ippriżervat “Caballa de Andalucía”, il-ħut iżomm il-karatteristiċi naturali tiegħu. Il-“Caballa de Andalucía” jiddistingwi ruħu għall-konsistenza tiegħu kumpatta, tarija u mmerrqa, għar-riħa pjaċevoli, u għat-togħma karatteristika ta' ħut blu.

Dawn il-priżervi jsiru minn materja prima magħmula mill-ispeċijiet imsemmija. Għalkemm dawn huma speċijiet li jpassu, jinstabu b'mod regolari fl-ixtut taż-żona ġeografika ddefinita.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità, ir-reputazzjoni jew karatteristiċi oħra speċifiċi tal-prodott (għall-IĠP):

L-ispeċijiet ta' ħut migratorju ilhom jiġu mistada fin-nofsinhar ta' Spanja għal madwar tlett elef sena, mindu l-Feniċji u t-Tartessjani bdew jaqbdu t-tonn, it-tumbrell u l-kavall permezz ta' xbieki żgħar, xbieki tat-tidwir rudimentarji u snanar. Minbarra s-sajd, ta’ min issemmi wkoll l-importanza tal-industrija tal-ipproċessar ta' dawn l-ispeċijiet migratorji, li l-oriġini tagħha tmur lura għas-seklu I. Kull tip ta' tonn u kavall kien jiġi pproċessat f'fabbriki li kienu jinsabu tul ix-xatt kollu tal-Andalusija. Eżempju minnhom huma l-fdalijiet magħrufa ta’ Baelo Claudia de Bolonia (Tarifa), fejn il-vaski għadhom viżibbli sal-lum. Għaldaqstant, l-attivitajiet ta’ ppriżervar tal-prodotti tas-sajd fl-Andalusija, prodotti minn speċijiet maqbudin fiż-żona, huma parti minn tradizzjoni qadima li għadha teżisti sal-lum, bl-istess metodi artiġjanali ta’ produzzjoni li jwasslu għal prodotti ta’ kwalità għolja li timmarka d-differenza ma' prodotti oħra. Bis-saħħa tal-materja prima u tal-metodu ta' produzzjoni artiġjanali, il-karatteristiċi organolettiċi ta' dawn il-priżervi jagħmluhom prodott tal-aqwa kwalità, u importanti wkoll għas-sigurtà alimentari.

L-industrija tal-ippriżervar artiġjanali ġiet xprunata minn impriżi familjari żgħar u ta’ daqs medju, immaniġġjati mill-fondatur stess jew min-nisel tiegħu, u b'hekk maż-żmien inżammu t-tekniċi artiġjanali tal-produzzjoni. It-tradizzjoni twila ta' din l-industrija fl-Andalusija, bl-esperjenza tal-produzzjoni artiġjanali ta' dan il-prodott mgħoddija minn ġenerazzjoni għall-oħra, tiggarantixxi ħaddiema b'idejn esperti.

Referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

It-test sħiħ tal-ispeċifikazzjoni tal-prodott huwa disponibbli fuq:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

jew

Jista' jsir aċċess għalih ukoll billi wieħed jidħol fil-paġna ewlenija tas-sit elettroniku tal-Kunsill Reġjonali tal-Agrikoltura, is-Sajd u l-Ambjent (http://www.juntadeandalucia.es/agriculturaypesca/portal) u jikklikkja kif ġej: “Industrias Agroalimentarias”/“Calidad y Promoción“/“Denominaciones de Calidad”/“Otros Productos”; l-ispeċifikazzjoni tinstab taħt isem l-IĠP.

(1) ĠU L 93, 31.3.2006, p. 12.